ΓΝΩΜΟΔΟΤΗΣΗ ΤΗΣ ΕΠΙΤΡΟΠΗΣ σύμφωνα με το άρθρο 251, παράγραφος 2, τρίτο εδάφιο, στοιχείο γ) της συνθήκης ΕΚ σχετικά με τις τροπολογίες του Ευρωπαϊκού Κοινοβουλίου στην κοινή θέση του Συμβουλίου για τη ΔΕΥΤΕΡΗ ΔΕΣΜΗ ΜΕΤΡΩΝ ΓΙΑ ΤΙΣ ΣΙΔΗΡΟΔΡΟΜΙΚΕΣ ΜΕΤΑΦΟΡΕΣ - Ενόψει της έκδοσης οδηγίας για την ασφάλεια των κοινοτικών σιδηροδρόμων, η οποία τροποποιεί την οδηγία 95/18/ΕΚ του Συμβουλίου σχετικά με τις άδειες σε σιδηροδρομικές επιχειρήσεις και την οδηγία 2001/14/ΕΚ σχετικά με την κατανομή της χωρητικότητας των σιδηροδρομικών υποδομών και τις χρεώσεις για τη χρήση σιδηροδρομικής υποδομής καθώς και με την πιστοποίηση ασφάλειας - Περί τροποποιήσεως της πρότασης της Επιτροπής σύμφωνα με το άρθρο 250, παράγραφος 2 της συνθήκης ΕΚ

2002/0022 (COD)

ΓΝΩΜΟΔΟΤΗΣΗ ΤΗΣ ΕΠΙΤΡΟΠΗΣ σύμφωνα με το άρθρο 251, παράγραφος 2, τρίτο εδάφιο, στοιχείο γ) της συνθήκης ΕΚ σχετικά με τις τροπολογίες του Ευρωπαϊκού Κοινοβουλίου στην κοινή θέση του Συμβουλίου για τη ΔΕΥΤΕΡΗ ΔΕΣΜΗ ΜΕΤΡΩΝ ΓΙΑ ΤΙΣ ΣΙΔΗΡΟΔΡΟΜΙΚΕΣ ΜΕΤΑΦΟΡΕΣ - Ενόψει της έκδοσης οδηγίας για την ασφάλεια των κοινοτικών σιδηροδρόμων, η οποία τροποποιεί την οδηγία 95/18/ΕΚ του Συμβουλίου σχετικά με τις άδειες σε σιδηροδρομικές επιχειρήσεις και την οδηγία 2001/14/ΕΚ σχετικά με την κατανομή της χωρητικότητας των σιδηροδρομικών υποδομών και τις χρεώσεις για τη χρήση σιδηροδρομικής υποδομής καθώς και με την πιστοποίηση ασφάλειας

Βάσει του άρθρου 251, παράγραφος 2, στοιχείο γ), της συνθήκης ΕΚ, η Επιτροπή οφείλει να εκδώσει γνώμη για τις τροπολογίες που προτείνει το Ευρωπαϊκό Κοινοβούλιο σε δεύτερη ανάγνωση.

Κατά συνέπεια, η Επιτροπή εκδίδει την κάτωθι γνώμη για τις τροπολογίες που προτείνει το Ευρωπαϊκό Κοινοβούλιο.

1. ΙΣΤΟΡΙΚΟ

Ημερομηνία διαβίβασης της πρότασης στο ΕΚ και το Συμβούλιο : [έγγραφα COM(2002) 21 τελικό - 2002/0022 (COD) COM(2002) 22 τελικό - 2002/0023 (COD) COM(2002) 23 τελικό - 2002/0024 (COD) COM(2002) 25 τελικό - 2002/0025 COD)] : // 24.1.2002

Hμερομηνία γνωμοδότησης της Οικονομικής και Κοινωνικής Επιτροπής : // 19.9.2002

Hμερομηνία γνωμοδότησης του Ευρωπαϊκού Κοινοβουλίου σε πρώτη ανάγνωση: // 14.1.2003

Ημερομηνία διαβίβασης της τροποποιημένης πρότασης: // Καμμιά

Ημερομηνία έκδοσης της κοινής θέσης: // 26.6.2003

Στις 23 Οκτωβρίου 2003, το Ευρωπαϊκό Κοινοβούλιο εξέδωσε σε δεύτερη ανάγνωση ψήφισμα το οποίο περιείχε τροπολογίες στην κοινή θέση για καθένα από τα νομοθετικά κείμενα, ήτοι :

- 28 τροπολογίες στην πρόταση οδηγίας του Ευρωπαϊκού Κοινοβουλίου και του Συμβουλίου για την ασφάλεια των κοινοτικών σιδηροδρόμων, η οποία τροποποιεί την οδηγία 95/18/ΕΚ του Συμβουλίου σχετικά με τις άδειες σε σιδηροδρομικές επιχειρήσεις και την οδηγία 2001/14/ΕΚ σχετικά με την κατανομή της χωρητικότητας των σιδηροδρομικών υποδομών και τις χρεώσεις για τη χρήση σιδηροδρομικής υποδομής καθώς και με την πιστοποίηση ασφάλειας.

- 4 τροπολογίες στην πρόταση οδηγίας του Ευρωπαϊκού Κοινοβουλίου και του Συμβουλίου για την τροποποίηση της οδηγίας 96/48/ΕΚ του Συμβουλίου και της οδηγίας 2001/16/ΕΚ σχετικά με τη διαλειτουργικότητα του συμβατικού διευρωπαϊκού σιδηροδρομικού συστήματος.

- 32 τροπολογίες στην πρόταση κανονισμού του Ευρωπαϊκού Κοινοβουλίου και του Συμβουλίου περί θεσπίσεως Ευρωπαϊκού Οργανισμού Σιδηροδρόμων.

- 9 τροπολογίες στην πρόταση οδηγίας του Ευρωπαϊκού Κοινοβουλίου και του Συμβουλίου για την τροποποίηση της οδηγίας 91/440/ΕΚ του Συμβουλίου για την ανάπτυξη των κοινοτικών σιδηροδρόμων.

2. ΑΝΤΙΚΕΙΜΕΝΟ ΤΩΝ ΠΡΟΤΑΣΕΩΝ

Πρόκειται για τέσσερις αλληλοσυνδεόμενες νομοθετικές προτάσεις:

- Μια πρόταση οδηγίας για την ασφάλεια των σιδηροδρόμων, η οποία αφορά τον καθορισμό των βασικών στοιχείων των συστημάτων ασφαλείας για το διαχειριστή υποδομής και τις σιδηροδρομικές επιχειρήσεις. Το θέμα είναι να διαμορφωθεί κοινή προσέγγιση σε ό,τι αφορά την ασφάλεια και να τεθεί σε εφαρμογή ένα κοινό σύστημα για την έκδοση, το περιεχόμενο και την εγκυρότητα των πιστοποιητικών ασφαλείας. Τέλος, η πρόταση πραγματεύεται, όπως συνέβη και στους υπόλοιπους τομείς, την αρχή της ανεξαρτησίας των τεχνικών ερευνών σε περίπτωση ατυχήματος.

- Μια τροποποίηση των οδηγιών για τη διαλειτουργικότητα 96/48/ΕΚ και 2001/16/ΕΚ. Εκτός από τις αναπροσαρμογές των οδηγιών για τη διαλειτουργικότητα που απαιτούσαν οι προηγούμενες προτάσεις, το θέμα είναι ουσιαστικά να εξασφαλισθεί συνοχή των πεδίων εφαρμογής μεταξύ του δικτύου στο οποίο θα ανοίξει η πρόσβαση και του δικτύου στο οποίο θα εφαρμοσθούν οι κανόνες διαλειτουργικότητας.

- Μια πρόταση κανονισμού για τη θέσπιση Ευρωπαϊκού Οργανισμού Σιδηροδρόμων η οποία θα παρέχει το τεχνικό υπόβαθρο για τις εργασίες διαλειτουργικότητας και την ασφάλεια. Τα πεδία δραστηριότητάς του θα είναι, αφενός, η κατάρτιση κοινών προτύπων ασφαλείας και η ανάπτυξη και διαχείριση ενός συστήματος ελέγχου των επιδόσεων ασφαλείας, και αφετέρου, η μακροπρόθεσμη διαχείριση του συστήματος καθιέρωσης, καταχώρισης και ελέγχου των τεχνικών προδιαγραφών διαλειτουργικότητας.

- Μια πρόταση τροποποίησης της οδηγίας 91/440 για να επεκταθούν τα δικαιώματα πρόσβασης στην υποδομή και στις εμπορευματικές σιδηροδρομικές μεταφορές εντός των κρατών μελών και να επισπευσθεί το άνοιγμα της αγοράς.

3. ΓΝΩΜΗ ΤΗΣ ΕΠΙΤΡΟΠΗΣ ΕΠΙ ΤΩΝ ΤΡΟΠΟΛΟΓΙΩΝ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ

Πρόταση οδηγίας του Ευρωπαϊκού Κοινοβουλίου και του Συμβουλίου για την ασφάλεια των κοινοτικών σιδηροδρόμων, η οποία τροποποιεί την οδηγία 95/18/ΕΚ του Συμβουλίου σχετικά με τις άδειες σε σιδηροδρομικές επιχειρήσεις και την οδηγία 2001/14/ΕΚ σχετικά με την κατανομή της χωρητικότητας των σιδηροδρομικών υποδομών και τις χρεώσεις για τη χρήση σιδηροδρομικής υποδομής καθώς και με την πιστοποίηση ασφάλειας.

To Ευρωπαϊκό Κοινοβούλιο ενέκρινε μια σειρά τροπολογιών με σκοπό να διευκρινισθούν ορισμένες διατάξεις του κειμένου (τροπολογίες 1, 12, 24) ή κάποιοι από τους στόχους του (τροπολογίες 41, 42 και 7) και το πεδίο εφαρμογής του σε σχέση με άλλα υπάρχοντα ή υπό εκπόνηση κοινοτικά νομοθετήματα (τροπολογίες 2, 5, 50).

To Ευρωπαϊκό Κοινοβούλιο επιθυμεί επίσης να διευκρινισθούν μερικές διατάξεις που αφορούν ορισμένες διατάξεις για τους εθνικούς κανόνες ασφαλείας και την εξέτασή τους σε κοινοτικό επίπεδο για να επαληθεύεται, αφενός, ότι τηρούνται όντως οι κοινοί στόχοι ασφαλείας, και αφετέρου, ότι δεν αποτελούν καλυμμένο περιορισμό στην πρόσβαση στην αγορά (τροπολογίες 3, 46, 47, 21).

Οι τροπολογίες 44, 18 και 25 αποβλέπουν στη βελτίωση της διαφάνειας των διαδικασιών και της πρόσβασης στους κανόνες.

Σε ό,τι αφορά την τιμή πρόσβασης στα κέντρα κατάρτισης (τροπολογία 48), η προτεινόμενη λύση είναι ικανοποιητική.

Η τροπολογία 49 μπορεί να γίνει δεκτή διότι προσδίδει μεγαλύτερη ακρίβεια στις στατιστικές ατυχημάτων.

Η Επιτροπή υποστηρίζει όλες αυτές τις τροπολογίες.

Αντίθετα, η Επιτροπή δεν μπορεί να δεχθεί την τροπολογία 43 διότι πρόκειται για επεξήγηση του πεδίου εφαρμογής της οδηγίας, η οποία είναι καλύτερο να υπάρχει στο διατακτικό όπου βρίσκεται ήδη (βλ. τροπολογία 2).

Επίσης, δεν είναι δυνατόν να περιληφθούν οι τροπολογίες που αφορούν θέματα τα οποία καλύπτονται σε άλλα μέρη του κειμένου, σε υπάρχοντα κοινοτικά νομοθετήματα ή τα οποία θα ληφθούν υπόψη στο σχέδιο οδηγίας για τις άδειες μηχανοδηγού (τροπολογίες 31, 37).

Η Επιτροπή δεν μπορεί να δεχθεί τις.τροπολογίες 14, 15, 16, 23, 32 που αποβλέπουν στο συστηματικό περιορισμό των προθεσμιών εκπόνησης των κειμένων. Τις προθεσμίες αυτές έχει ήδη συντομεύσει αισθητά το Συμβούλιο και αυτό που ενδιαφέρει είναι να υπάρχει ένα ρεαλιστικό χρονοδιάγραμμα, προσαρμοσμένο στις δημοσιονομικές δυνατότητες που θα αποφασισθούν για τον Ευρωπαϊκό Οργανισμό Σιδηροδρόμων, το οποίο δεν θα είναι τόσο βεβαρημένο ώστε να τον καταδικάσει αυτόματα σε αποτυχία.

Ακόμη δεν είναι δυνατόν να περιληφθεί η τροπολογία 8 διότι η οδηγία δεν στοχεύει στην εναρμόνιση των κανόνων αλλά στον ορισμό των κοινών επιπέδων που πρέπει να τηρούνται, δίνοντας τη δυνατότητα στα κράτη μέλη να διατηρούν ή να ορίσουν υψηλότερο επίπεδο, τηρουμένων των αρχών της διαφάνειας και της μη εισαγωγής διακρίσεων.

Η τροπολογία 27 δημιουργεί σύγχυση διότι αντικείμενο του άρθρου είναι διασφαλισθεί η πρόσβαση στα κέντρα κατάρτισης του μετακινούμενου προσωπικού.